40 मिनट बातचीत; पाकिस्तान से ड्रोन-ड्रग तस्करी, बॉर्डर सिक्योरिटी और चंडीगढ़ SSP पर चर्चा
Punjab Chief Minister And Union Minister Amit Shah Meeting Update - पंजाब विधानसभा बजट सेशन की शुरुआत से पहले CM भगवंत मान की आज केंद्रीय गृह मंत्री अमित शाह से मुलाकात होगी।
CM पंजाब भगवंत मान ने आज दिल्ली में केंद्रीय गृह मंत्री अमित शाह से मुलाकात की। उनके बीच 40 मिनट तक बातचीत हुई। इस दौरान पाकिस्तान से आने वाले ड्रोन और ड्रग तस्करी के संबंध में चर्चा की गई। साथ ही बॉर्डर सिक्योरिटी को और मजबूत करने के लिए केंद्रीय और राज्य एजेंसियों के बीच बेहतर समन्वय स्थापित करने पर चर्चा हुई।
CM मान ने गृह मंत्री अमित शाह से पाकिस्तान द्वारा ड्रग माफियाओं को संरक्षण दिए जाने की बात कही। साथ ही भारत-पाक बॉर्डर पर ड्रग्स और ड्रोन के आने को लेकर मंथन किया गया। इस दौरान CM मान ने पंजाब और केंद्र सरकार के बीच कानून व्यवस्था के मामले पर समन्वय पर भी चर्चा की गई। इसके अलावा उन्होंने बीते दिनों गिरफ्तार किए गए गैंगस्टरों के संबंध में भी चर्चा की।
शाह से मुलाकात के बाद CM भगवंत मान का ट्वीट...
चंडीगढ़ में पंजाब कैडर के SSP पर चर्चा 
CM भगवंत मान ने गृह मंत्री अमित शाह से चंडीगढ़ में साल 2022 से पंजाब कैडर के SSP के रिक्त पद पर जल्द नियुक्ति करने पर भी चर्चा की। इसके अलावा अंतरराष्ट्रीय बॉर्डर पर कंटीली तार के पास की जमीनों के संबंध में भी चर्चा की गई।
ग्रामीण विकास फंड का मामला भी उठाया 
CM भगवंत मान ने अमित शाह के समक्ष रोके गए ग्रामीण विकास फंड का मामला भी रखा। लंबे समय से पंजाब को यह फंड नहीं मिल पा रहा है। मान ने शाह से इस फंड को रिलीज करने की मांग की।
पहले पंजाब गवर्नर ने की शाह से मुलाकात
दरअसल, पंजाब गवर्नर बीएल पुरोहित ने भी बीती 1 मार्च को अमित शाह से मुलाकात की। उनके और पंजाब CM भगवंत मान के बीच लंबे समय से नोकझोंक जारी है। यहां तक कि दोनों के बीच के विवाद के कारण ही पंजाब विधानसभा के बजट सेशन की मंजूरी का मामला सुप्रीम कोर्ट भी पहुंचा है। सुप्रीम कोर्ट के आदेश पर ही कल, 3 मार्च को विधानसभा का बजट सेशन शुरू हो रहा है।